[{"text_idx": "#000011", "text": "Bydd Hanan, bardd y mae ei \u201cdweud fel rhuban sy\u2019n plethu ieithoedd a diwylliannau,\u201d (Casia Wiliam, 2022) yn ymgymryd a\u0302 ro\u0302l Bardd Cenedlaethol Cymru ar gyfer 2022-25. Mae Hanan yn edrych ymlaen i barhau a\u0302 gwaith gwych ei rhagflaenwyr yn hyrwyddo Cymru, Cymreictod, a\u2019r Gymraeg y tu allan i ffiniau\u2019r wlad. Mae hi am i bobl adnabod Cymru fel gwlad sy\u2019n llawn creadigrwydd: gwlad beirdd a chantorion sydd a\u0302 chymaint i\u2019w gynnig i\u2019r celfyddydau."}, {"text_idx": "#000012", "text": "\u201cMae\u2019n bleser mawr gennyf groesawu Hanan Issa i ro\u0302l Bardd Cenedlaethol Cymru. Bydd hi\u2019n gweithredu fel llysgennad diwylliannol dros Gymru, ac edrychaf ymlaen at glywed ei cherddi a sut y mae\u2019n ymateb i ddigwyddiadau yn ystod ei chyfnod yn y swydd.\u201d"}, {"text_idx": "#000015", "text": "\u201cMae barddoniaeth yn bodoli yn esgyrn y wlad. Mae\u2019r Gymraeg ei hun wedi datblygu law yn llaw a\u0302 ffurf hynaf y wlad ar farddoniaeth ac mae\u2019n bwysig ein bod yn parhau i ailddyfeisio ffyrdd o ymgysylltu\u2019n greadigol a\u0302 thraddodiadau a hanes Cymru. Yn ogystal, mae barddoniaeth yn fy helpu i wneud synnwyr o\u2019r byd ac rwyf am rannu\u2019r cysur a\u2019r eglurder y gall ei roi ar adegau o ansicrwydd."}, {"text_idx": "#000016", "text": "Yn fwy na dim, dwi am ddal diddordeb ac ysbrydoliaeth pobl fel eu bod yn gweld eu hunain mewn barddoniaeth o Gymru gan annog ymdeimlad llawer mwy agored o beth yw Cymreictod.\u201d"}]